P9_TA(2021)0265

Κινητοποίηση του Ευρωπαϊκού Ταμείου Προσαρμογής στην Παγκοσμιοποίηση: αίτηση EGF/2020/003 DE/GMH Guss — Γερμανία

Ψήφισμα του Ευρωπαϊκού Κοινοβουλίου της 8ης Ιουνίου 2021 σχετικά με την πρόταση απόφασης του Ευρωπαϊκού Κοινοβουλίου και του Συμβουλίου σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση έπειτα από αίτηση της Γερμανίας — EGF/2020/003 DE/GMH Guss (COM(2021)0207 — C9-0156/2021 — 2021/0107(BUD))

(2022/C 67/23)

Το Ευρωπαϊκό Κοινοβούλιο,

— έχοντας υπόψη την πρόταση της Επιτροπής προς το Ευρωπαϊκό Κοινοβούλιο και το Συμβούλιο (COM(2021)0207 — C9-0156/2021),

— έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006 (1) («κανονισμός ΕΤΠ»),

— έχοντας υπόψη τον κανονισμό (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (2), και ιδίως το άρθρο 8,

— έχοντας υπόψη τη διοργανική συμφωνία της 16ης Δεκεμβρίου 2020 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση, καθώς και τους νέους ιδίους πόρους, συμπεριλαμβανομένου ενός οδικού χάρτη για την εισαγωγή νέων ιδίων πόρων (3), («ΔΣ της 16ης Δεκεμβρίου 2020»), και ιδίως το σημείο 9,

— έχοντας υπόψη τις γνωμοδοτήσεις της Επιτροπής Απασχόλησης και Κοινωνικών Υποθέσεων και της Επιτροπής Περιφερειακής Ανάπτυξης,

— έχοντας υπόψη την έκθεση της Επιτροπής Προϋπολογισμών (A9-0189/2021),

Α. λαμβάνοντας υπόψη ότι η Ευρωπαϊκή Ένωση έχει θεσπίσει νομοθετικά και δημοσιονομικά μέσα για να παρέχει πρόσθετη στήριξη στους εργαζομένους που πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου ή από τις συνέπειες της παγκόσμιας χρηματοπιστωτικής και οικονομικής κρίση και να τους βοηθά να επανενταχθούν στην αγορά εργασίας· λαμβάνοντας υπόψη ότι η συνδρομή αυτή υλοποιείται με την παροχή χρηματοδοτικής στήριξης στους εργαζομένους και τις εταιρείες για τις οποίες εργάζονται·

Β. λαμβάνοντας υπόψη ότι η Γερμανία υπέβαλε την αίτηση EGF/2020/003 DE/GMH Guss για χρηματοδοτική συνεισφορά από το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) έπειτα από 585 απολύσεις (4) σε τέσσερις θυγατρικές της εταιρείας Guss GmbH που ταξινομείται στον κλάδο 24 [Παραγωγή βασικών μετάλλων] της NACE αναθ. 2 του Düsseldorf (DEA1) (5) και του Arnsberg (DEA5) (6), εντός προθεσμίας αναφοράς για την υποβολή αίτησης από την 31η Ιουλίου 2020 έως την 30ή Νοεμβρίου 2020·

Γ. λαμβάνοντας υπόψη ότι η αίτηση αφορά 585 εργαζομένους που απολύθηκαν από τέσσερις θυγατρικές της GMH Guss GmbH στη Γερμανία·

Δ. λαμβάνοντας υπόψη ότι η αίτηση βασίζεται στα κριτήρια που προβλέπονται στο άρθρο 4 παράγραφος 1 στοιχείο α) του κανονισμού ΕΤΠ, σύμφωνα με το οποίο απαιτούνται τουλάχιστον 500 απολύσεις εργαζομένων κατά τη διάρκεια περιόδου αναφοράς τεσσάρων μηνών σε επιχείρηση κράτους μέλους·

Ε. λαμβάνοντας υπόψη ότι η βιομηχανία χυτηρίων στη Γερμανία αντιμετωπίζει σοβαρές προκλήσεις, όπως οι αλλαγές στο διεθνές εμπόριο αγαθών και υπηρεσιών και η υπερπαραγωγή στην Κίνα, ιδίως στην αυτοκινητοβιομηχανία και στον κλάδο κατασκευής μηχανημάτων, καθώς και η μετεγκατάσταση δραστηριοτήτων σε τρίτες χώρες, συμπεριλαμβανομένων χωρών που είναι υποψήφιες για ένταξη στην ΕΕ, όπου ισχύουν χαμηλότερα περιβαλλοντικά πρότυπα (7) και οι βιομηχανίες επιδοτούνται σε μεγάλο βαθμό·

ΣΤ. λαμβάνοντας υπόψη ότι τα προβλήματα της GMH Guss ξεκίνησαν όταν ο βασικός πελάτης της θυγατρικής Walter Hundhausen GmbH, που απορροφά το 60 % της παραγωγής της θυγατρικής, αποφάσισε να μεταφέρει τμήματα της αλυσίδας εφοδιασμού του στην Τουρκία·

Ζ. λαμβάνοντας υπόψη ότι η ταϊβανέζικη ανταγωνίστρια εταιρεία MEITA άνοιξε δύο χυτήρια στο Obrenovac της Σερβίας, τα οποία παράγουν κυρίως για την ευρωπαϊκή αυτοκινητοβιομηχανία και ότι, λόγω των επιδοτήσεων και του χαμηλότερου κόστους εργασίας, η MEITA ήταν σε θέση να προσφέρει πολύ χαμηλότερες τιμές από την γερμανική ανταγωνίστριά της GMH Guss·

Η. λαμβάνοντας υπόψη ότι η συνολική παραγωγή χυτών μετάλλων στη Γερμανία μειώθηκε κατά 8,9 % μεταξύ του 2018 και του 2019 (8) λόγω αυτών των προκλήσεων που συνδέονται με την παγκοσμιοποίηση, επηρεάζοντας ιδίως τη Βόρεια Ρηνανία-Βεστφαλία όπου παράγεται το 25 % των γερμανικών χυτών μετάλλων·

1. συμφωνεί με την Επιτροπή ότι πληρούνται οι προϋποθέσεις που ορίζονται στο άρθρο 4 παράγραφος 1 στοιχείο α) του κανονισμού ΕΤΠ και ότι η Γερμανία δικαιούται, δυνάμει του εν λόγω κανονισμού, να λάβει χρηματοδοτική συνεισφορά ύψους 1 081 706 EUR, ποσό που αντιστοιχεί στο 60 % του συνολικού κόστους ύψους 1 802 845 EUR, στο οποίο περιλαμβάνονται δαπάνες για εξατομικευμένες υπηρεσίες ύψους 1 730 731 EUR και δαπάνες για δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων ύψους 72 114 EUR·

2. σημειώνει ότι οι γερμανικές αρχές υπέβαλαν την αίτηση στις 15 Δεκεμβρίου 2020 και ότι, μετά την παροχή πρόσθετων πληροφοριών από τη Γερμανία, η Επιτροπή ολοκλήρωσε την αξιολόγησή της στις 27 Απριλίου 2021 και την κοινοποίησε στο Κοινοβούλιο την ίδια ημέρα·

3. σημειώνει ότι τηρήθηκαν όλες οι διαδικαστικές απαιτήσεις·

4. σημειώνει ότι η αίτηση αφορά συνολικά 585 εργαζομένους που απολύθηκαν στον βιομηχανικό τομέα της Γερμανίας· εκφράζει τη λύπη του για το γεγονός ότι η Γερμανία αναμένει ότι μόνο 476 από τους συνολικούς επιλέξιμους δικαιούχους, εκ των οποίων 455 είναι άνδρες και 21 γυναίκες, οι περισσότεροι εκ των οποίων μεταξύ 30 και 54 ετών θα συμμετάσχουν στα μέτρα (στοχευόμενοι δικαιούχοι)·

5. υπογραμμίζει ότι οι εν λόγω απολύσεις αναμένεται να έχουν σημαντικό αντίκτυπο στην τοπική οικονομία, δεδομένου ότι πραγματοποιήθηκαν σε μία συγκυρία υψηλού επιπέδου ανεργίας (10,7 % τον Σεπτέμβριο του 2020) στην περιοχή του Ρουρ εξαιτίας των διαρθρωτικών προκλήσεων που ανέκυψαν από τη δεκαετία του 1960 και μετά και των συνεπειών της πανδημίας Covid-19·

6. τονίζει ότι οι περισσότεροι από τους εργαζομένους που απολύθηκαν βρίσκονται στο δεύτερο μισό της επαγγελματικής τους σταδιοδρομίας, έχουν χαμηλό επίπεδο τυπικών επαγγελματικών προσόντων και συχνά ανεπαρκή γνώση της γερμανικής γλώσσας· υπογραμμίζει επιπλέον ότι, όπως εξηγείται στην αίτηση, ένας μεγάλος αριθμός των δικαιούχων είναι άνδρες με μεταναστευτικό υπόβαθρο και ότι η επιτυχής επανένταξή τους στην αγορά εργασίας θα μπορούσε να διευκολυνθεί από τα υπόλοιπα μέλη των νοικοκυριών τους, που συχνά έχουν πολύ καλύτερη γνώση της γερμανικής γλώσσας από ότι οι πρώην εργαζόμενοι·

7. επισημαίνει και επιδοκιμάζει την οργάνωση των ομάδων ομοτίμων που λαμβάνουν υπόψη την προσωπική κατάσταση των πρώην εργαζομένων που πλήττονται· υπογραμμίζει την ανάγκη να ενσωματωθούν και να υποστηριχθούν όλοι οι πρώην εργαζόμενοι, χωρίς διακρίσεις και ανεξάρτητα από την εθνικότητά τους, από τα μέτρα που περιλαμβάνονται στο παρόν σχέδιο του ΕΤΠ·

8. θεωρεί ότι αποτελεί κοινωνική ευθύνη της Ένωσης να παρέχει σε αυτούς τους εργαζομένους που απολύθηκαν τα αναγκαία προσόντα για τον οικολογικό και δίκαιο μετασχηματισμό της βιομηχανίας της Ένωσης σύμφωνα με την Ευρωπαϊκή Πράσινη Συμφωνία, δεδομένου ότι εργάστηκαν σε έναν τομέα υψηλής έντασης άνθρακα· εκφράζει, ως εκ τούτου, την ικανοποίησή του για τις εξατομικευμένες υπηρεσίες που παρέχονται από το ΕΤΠ στους εργαζομένους, οι οποίες περιλαμβάνουν μέτρα αναβάθμισης των δεξιοτήτων και μαθήματα γερμανικής γλώσσας, εργαστήρια, επαγγελματικό προσανατολισμό, παροχή συμβουλών σε θέματα εργασίας, καθώς και επιδόματα κατάρτισης και συμβουλευτικές υπηρεσίες για την ίδρυση νέων επιχειρήσεων, ώστε η περιοχή και η συνολική αγορά εργασίας να καταστούν πιο βιώσιμες και ανθεκτικές στο μέλλον·

9. σημειώνει ότι η Γερμανία άρχισε να παρέχει εξατομικευμένες υπηρεσίες στους στοχευόμενους δικαιούχους την 1η Αυγούστου 2020, και ότι η περίοδος επιλεξιμότητας για χρηματοδοτική συνεισφορά από το ΕΤΠ συνεπώς θα είναι από την 1η Αυγούστου 2020 έως την 15η Δεκεμβρίου 2022·

10. σημειώνει ότι η Γερμανία άρχισε να υποβάλλεται σε διοικητικές δαπάνες προς υλοποίηση του ΕΤΠ την 1η Νοεμβρίου 2020 και ότι επομένως οι δαπάνες για δραστηριότητες προπαρασκευής, διαχείρισης, ενημέρωσης και δημοσιότητας, ελέγχου και υποβολής εκθέσεων θα είναι επιλέξιμες για χρηματοδοτική συνεισφορά από το ΕΤΠ το διάστημα που εκτείνεται από την 1η Νοεμβρίου 2020 έως την 15η Ιουνίου 2023·

11. επικροτεί το γεγονός ότι η συντονισμένη δέσμη εξατομικευμένων υπηρεσιών έχει καταρτιστεί από τη Γερμανία σε διαβούλευση με τους κοινωνικούς εταίρους και ότι συστάθηκε επιτροπή παρακολούθησης αποτελούμενη από εκπροσώπους του Υπουργείου Εργασίας και Κοινωνικών Υποθέσεων, των δημόσιων υπηρεσιών απασχόλησης, της εταιρείας μεταβίβασης, εκπροσώπους των κοινωνικών εταίρων, εκπροσώπους της συνδικαλιστικής οργάνωσης IG Metall, των εκκαθαριστών της επιχείρησης που προέβη σε απολύσεις και των θυγατρικών της, καθώς και εκπροσώπους των συμβουλίων εργαζομένων, για να κατευθύνει την παρέμβαση που συγχρηματοδοτείται από το ΕΤΠ· επισημαίνει ότι οι κοινωνικοί εταίροι των ενδιαφερόμενων επιχειρήσεων συνεργάστηκαν ήδη κατά τη διάρκεια των μηνών και των ετών που προηγήθηκαν της κινητοποίησης του ΕΤΠ για να βελτιωθούν οι δυσχερείς οικονομικές συνθήκες και η δύσκολη κατάσταση, πράγμα που περιλάμβανε επίσης σημαντικές μισθολογικές παραχωρήσεις από τους εργαζομένους·

12. σημειώνει ότι οι γερμανικές αρχές έχουν επιβεβαιώσει ότι οι επιλέξιμες δράσεις συμπληρώνουν χωρίς να υποκαθιστούν τα μέτρα που προσφέρει το Ευρωπαϊκό Κοινωνικό Ταμείο (ΕΚΤ) μέσω του επιχειρησιακού προγράμματος του ΕΚΤ για τη Βόρεια Ρηνανία-Βεστφαλία·

13. επαναλαμβάνει ότι η βοήθεια του ΕΤΠ δεν αντικαθιστά ενέργειες που αποτελούν ευθύνη των επιχειρήσεων βάσει εθνικής νομοθεσίας ή συλλογικών συμβάσεων·

14. εγκρίνει την απόφαση που επισυνάπτεται στο παρόν ψήφισμα·

15. αναθέτει στον Πρόεδρό του να συνυπογράψει με τον Πρόεδρο του Συμβουλίου την απόφαση αυτή και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης ·

16. αναθέτει στον Πρόεδρό του να διαβιβάσει το παρόν ψήφισμα, συμπεριλαμβανομένου του παραρτήματός του, στο Συμβούλιο και στην Επιτροπή.

(1) ΕΕ L 347 της 20.12.2013, σ. 855.

(2) ΕΕ L 433 I της 22.12.2020, σ. 11.

(3) ΕΕ L 433 I της 22.12.2020, σ. 28.

(4) Κατά την έννοια του άρθρου 3 του κανονισμού ΕΤΠ.

(5) Θυγατρικές Friedrich Wilhelms-Hütte Eisenguss GmbH και Friedrich Wilhems-Hütte GmbH, αμφότερες εγκατεστημένες στο Mülheim an der Ruhr.

(6) Θυγατρική Dieckerhoff Guss GmbH στο Gevelsberg, και θυγατρική Walter Hundhausen GmbH (καθώς και η κύρια έδρα της GMH Guss GmbH) στο Schwerte.

(7) Deutsche Bank Research (2020): Automobilindustrie — Produktion in China überflügelt heimische Fertigung; Eurofound (2016): -ERM report 2016: Globalisation slowdown? Recent evidence of offshoring and reshoring in Europe· Eurofound (2020): Έκθεση του ERM 2020: Restructuring across borders. Μετρούμενη σε αντισταθμισμένη ολική χωρητικότητα (cgt).

(8) Stephen, Sophie (2020): Deutsche Gussproduktion 2019 und Ausblick 2020, GIESSEREI, 04/2020.